PATVIRTINTA

Kauno r. Domeikavos gimnazijos direktoriaus 2019-03-25 įsakymu Nr.V-148

**KAUNO R. DOMEIKAVOS GIMNAZIJOS MOKINIŲ NEMOKAMO MAITINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno r. Domeikavos gimnazijos mokinių nemokamo maitinimo tvarkos aprašas (toliau – Aprašas) parengtas vadovaujantis Kauno r. savivaldybės tarybos 2019 m. sausio 31 d. Nr. TS-13 „Dėl mokinių nemokamo maitinimo Kauno rajono mokyklose tvarkos aprašo patvirtinimo“, Lietuvos Respublikos švietimo įstatymo 36 straipsnio 8 ir 9 dalimis, Lietuvos Respublikos socialinės paramos mokiniams įstatymo 12 straipsnio 1 dalimi, Kauno r. savivaldybės tarybos 2019 m. sausio 31 d. Nr. TS-43, Lietuvos Respublikos socialinės paramos mokiniams įstatymo 10 straipsnio 3 dalimi.
2. Aprašas netaikomas mokiniams, kuriems Lietuvos Respublikos civilinio kodekso nustatyta tvarka nustatyta vaiko laikinoji ar nuolatinė globa (rūpyba).

3. Šiame Apraše vartojamos sąvokos suprantamos taip, kaip jos apibrėžtos Lietuvos Respublikos piniginės socialinės paramos nepasiturintiems gyventojams įstatyme, Socialinės paramos mokiniams įstatyme ir Švietimo įstatyme.

4. Nustatomos šios nemokamo maitinimo rūšys: pusryčiai, pietūs, pavakariai, maitinimas mokyklų organizuojamose vasaros poilsio stovyklose.

**II SKYRIUS**

**MOKINIŲ TEISĖ Į NEMOKAMĄ MAITINIMĄ**

5. Mokiniai turi teisę į nemokamus pietus, jeigu vidutinės pajamos vienam iš bendrai gyvenančių asmenų ar vienam gyvenančiam asmeniui (toliau – vidutinės pajamos vienam asmeniui) per mėnesį yra mažesnės kaip 1,5 valstybės remiamų pajamų (toliau – VRP) dydžio.

6. Mokiniai turi teisę į nemokamus pietus, jeigu vidutinės pajamos vienam asmeniui per mėnesį yra mažesnės kaip 2 valstybės remiamų pajamų dydžiai, atsižvelgiant į bendrai gyvenančių asmenų ar vieno gyvenančio asmens gyvenimo sąlygas šiais atvejais: ligos, nelaimingo atsitikimo, netekus maitintojo, kai motina ar tėvas vieni augina vaiką (vaikus), kai bendrai gyvenantys asmenys augina tris ir daugiau vaikų ar bent vienas iš bendrai gyvenančių asmenų ar vienas gyvenantis asmuo yra neįgalus.

7. Šio Aprašo 5, 6 punktuose nurodytais atvejais mokiniams skiriamas nemokamas maitinimas mokyklų organizuojamose vasaros poilsio stovyklose.

8. Mokiniai turi teisę į nemokamą maitinimą (pietus, pusryčius arba pavakarius, maitinimą mokyklų organizuojamose vasaros poilsio stovyklose), jeigu vidutinės pajamos vienam asmeniui per mėnesį yra mažesnės kaip 2,5 VRP dydžiai, išimties atvejais (ligos, nelaimingo atsitikimo, netekus maitintojo, kai motina ar tėvas vieni augina vaiką (vaikus), kai bendrai gyvenantys asmenys augina tris ir daugiau vaikų ar bent vienas iš bendrai gyvenančių asmenų ar vienas gyvenantis asmuo yra neįgalus, kai mokinys patiria socialinę riziką arba mokinį augina bendrai gyvenantys asmenys, patiriantys socialinę riziką), esant šioms sąlygoms:

8.1. seniūnijos komisijai patikrinus bendrai gyvenančių asmenų ar vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą;

8.2. tam tikslui gali būti panaudota iki 6 procentų lėšų, skirtų Savivaldybei iš valstybės biudžeto specialios tikslinės dotacijos visoms išlaidoms socialinei paramai mokiniams finansuoti.

9. Jei išnaudojamos visos lėšos, skirtos šio Aprašo 11 punkte numatytų atvejų finansavimui, Kultūros, švietimo ir sporto skyrius informuoja apie tai seniūnijas. Tokiu atveju nemokamas maitinimas mokiniams gali būti skiriamas šio Aprašo 15 punkte nustatyta tvarka.

10. Nemokamas maitinimas šio Aprašo 5, 6, 7 ir 8 punktuose numatytais atvejais, finansuojamas iš valstybės biudžeto specialiosios tikslinės dotacijos savivaldybėms lėšų.

11. Mokiniai turi teisę į nemokamą maitinimą iš Savivaldybės biudžeto lėšų:

11.1. jeigu vidutinės pajamos vienam asmeniui per mėnesį yra nuo 1,5 iki 3 VRP dydžių ir netenkinamas nė vienas šio Aprašo 8 punkte nustatytas atvejis;

11.2. kitais nenumatytais atvejais, atsižvelgiant į bendrai gyvenančių asmenų ar vieno gyvenančio asmens gyvenimo sąlygas ir pritarus Kauno rajono savivaldybės administracijos direktoriaus įsakymu sudarytai komisijai.

12. Seniūnija patvirtina mokinių, pretenduojančių gauti nemokamą maitinimą iš Savivaldybės biudžeto lėšų, sąrašą (-us) ir jį (-uos) pateikia Kauno rajono savivaldybės administracijos direktoriaus įsakymu sudarytai komisijai.

**III SKYRIUS**

**KREIPIMASIS DĖL NEMOKAMO MAITINIMO MOKINIAMS**

13. Pareiškėjas dėl nemokamo maitinimo mokiniams kreipiasi į deklaruotos gyvenamosios vietos seniūniją, o jeigu gyvenamoji vieta nedeklaruota, – į savivaldybės, kurioje gyvena, seniūniją Kauno rajono savivaldybės tarybos nustatyta Kreipimosi gauti socialinę paramą mokiniams tvarka.

14. Kad mokinys gautų nemokamą maitinimą nuo mokslo metų pradžios, pareiškėjas gali kreiptis nuo kalendorinių metų liepos 1 dienos. Kad mokinys gautų nemokamą maitinimą vasaros atostogų metu mokykloje organizuojamoje dieninėje vasaros poilsio stovykloje, pareiškėjas gali kreiptis nuo kalendorinių metų gegužės 1 dienos.

15. Mokyklos administracija, gavusi informacijos iš mokyklos pedagogų, socialinių pedagogų ir (ar) bendruomenės atstovų apie tai, kad nemokamas maitinimas mokiniui galimai reikalingas, bet pareiškėjas nesikreipė dėl nemokamo maitinimo skyrimo, informuoja mokinio gyvenamosios vietos seniūniją dėl poreikio įvertinti bendrai gyvenančių asmenų ar vieno gyvenančio asmens gyvenimo sąlygas ir teikti nemokamą maitinimą mokiniams.

**IV SKYRIUS**

**NEMOKAMO MAITINIMO MOKINIAMS SKYRIMAS**

16. Sprendimas dėl socialinės paramos mokiniams skyrimo priimamas seniūnijose administracijos direktoriaus nustatyta tvarka. Užpildomas socialinės apsaugos ir darbo ministro patvirtintos formos sprendimas dėl socialinės paramos mokiniams skyrimo.

17. Priklausomai nuo prašymo – paraiškos ir visų dokumentų, reikalingų mokinių nemokamam maitinimui skirti, pateikimo dienos, mokinių nemokamas maitinimas skiriamas:

17.1. nuo mokslo metų pradžios iki mokslo metų pabaigos;

17.2. pateikus prašymą-paraišką (prašymą) mokslo metais, – nuo informacijos apie priimtą sprendimą dėl socialinės paramos mokiniams skyrimo gavimo mokykloje kitos dienos iki mokslo metų pabaigos;

17.3. mokyklų organizuojamose vasaros poilsio stovyklose, jeigu paskutinį mokslo metų ugdymo proceso mėnesį mokinys turėjo teisę gauti nemokamą maitinimą pagal šio Aprašo 5, 6 ir 8 punktus, be atskiro prašymo-paraiškos nuo mokyklos organizuojamos vasaros poilsio stovyklos pradžios. Jeigu teisė gauti nemokamą maitinimą atsirado vėliau, mokyklų organizuojamose vasaros poilsio stovyklose nemokamas maitinimas skiriamas pagal pareiškėjo prašymą-paraišką nuo kitos dienos, kai buvo gauta informacija apie priimtą sprendimą dėl socialinės paramos mokiniams skyrimo mokykloje.

18. Sprendimo dėl nemokamo maitinimo priėmimo tvarka, terminai, vidutinių pajamų vienam iš bendrai gyvenančių asmenų ar vienam gyvenančiam asmeniui apskaičiavimo metodika, nemokamo maitinimo mokiniams neskyrimo ir nutraukimo atvejai, pareiškėjo pareigos, neteisėtai gautos socialinės paramos mokiniams išieškojimas, informacijos teikimas ir kiti klausimai, susiję su nemokamo maitinimo mokiniams skyrimu, yra nustatyti Kauno rajono savivaldybės tarybos patvirtintame Kreipimosi gauti socialinę paramą mokiniams tvarkos apraše.

**V SKYRIUS**

**NEMOKAMO MAITINIMO MOKINIAMS TEIKIMAS**

19. Mokiniams nemokamas maitinimas teikiamas toje mokykloje, kurioje mokiniai mokosi, neatsižvelgiant į jų gyvenamąją vietą.

20. Mokiniams nemokamas maitinimas teikiamas mokyklų organizuojamose vasaros poilsio stovyklose.

21. Mokiniams vietoj nemokamo maitinimo negali būti išmokami pinigai.

22. Nemokamas maitinimas mokykloje teikiamas pagal mokyklos direktoriaus patvirtintą maitinimo valgykloje grafiką.

23. Už mokinių nemokamo maitinimo organizavimą mokykloje atsakingi mokyklos direktorius ir įsakymu paskirtas atsakingas asmuo (nemokamo maitinimo paslaugos organizavimą, mokinių lankomumo apskaitą SPIS sistemoje, ataskaitų Kultūros, švietimo ir sporto skyriui pateikimą ir kt.).

24. Mokiniui, turinčiam teisę gauti nemokamą maitinimą, neatvykus į mokyklą dėl ligos ar kitų priežasčių, nemokamo maitinimo patiekalai gali būti atiduodami šeimos nariams. Šeimos narys gali ateiti į valgyklą su už mokinių nemokamo maitinimo organizavimą mokykloje atsakingu asmeniu ar sergančio mokinio klasės vadovu iki 14 val. ir patiekalus pasiimti į namus.

25. Mokiniui, kuriam skirtas mokymas namuose, pateikus tėvų prašymą, mokyklos direktoriaus įsakymu gali būti skiriami maisto daviniai į namus (kiekvienas atvejis svarstomas individualiai).

26. Esant mokyklos nelankymo atvejams dėl kitų svarbių priežasčių (techninių kliūčių mokyklos patalpose, mokytojų streiko ir kt.) mokyklos direktoriaus įsakymu taip pat gali būti skiriami maisto daviniai į namus.

27. Mokiniams, dalyvaujant įvairių programų veikloje, išvykose, turistiniuose žygiuose gali būti atiduodami maisto daviniai. Išvyką organizuojantis mokytojas arba klasės vadovas informuoja prieš 3 d. d. valgyklos vedėją dėl nemokamo maitinimo pasikeitimų.

28. Nemokamas maitinimas poilsio, švenčių bei atostogų dienomis per mokslo metus ar maisto produktų rinkiniai į namus gali būti tiekiami mokiniams, esant poreikiui ir pritarus Kauno rajono savivaldybės administracijos direktoriaus sudarytai komisijai.

29. Mokiniui pakeitus mokyklą, ankstesnės mokyklos administracija naujos mokyklos administracijai ne vėliau kaip kitą darbo dieną po mokyklos pakeitimo dienos pateikia (asmeniškai, paštu arba elektroninėmis ryšio priemonėmis, pasirašytomis saugiu elektroniniu parašu) laisvos formos pažymą apie mokinio teisę gauti nemokamą maitinimą ir informuoja pareiškėjo gyvenamosios vietos savivaldybės administraciją apie tai, kad mokinys pakeitė mokyklą. Šioje pažymoje mokyklos administracija nurodo šiuos mokinio duomenis: vardą, pavardę, asmens kodą, gyvenamosios vietos adresą. Mokiniui nemokamas maitinimas naujoje mokykloje pradedamas teikti nuo kitos darbo dienos, kai pažyma buvo gauta mokykloje.

**VI SKYRIUS**

**BAIGIAMOSIOS NUOSTATOS**

30. Sprendimas dėl nemokamo maitinimo mokiniams skyrimo gali būti skundžiamas Lietuvos Respublikos administracinių bylų teisenos įstatymo nustatyta tvarka.

31. Mokinių nemokamas maitinimas, paskirtas iki šio Aprašo įsigaliojimo dienos, teikiamas iki sprendime dėl nemokamo maitinimo mokiniams skyrimo nurodyto termino pabaigos.

32. Šis Aprašas keičiamas, pildomas, pasikeitus įstatymams, reglamentuojantiems mokinių nemokamo maitinimo organizavimą mokyklose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_